Imtella' Lulju 16, 2020 - Aġġornata 16 Ta' Lulju, 2020 8:10pm Fis-santwarju ddedikat lill-Madonna tal-Karmelu fil-Belt Valletta llum kienet ċelebrata l-festa għalkemm b'mod ridott fejn id-devozzjoni lejn il-Madonna tal-Karmnu ilha b'saħħitha għal mijiet ta' snin. Id-devozzjoni lejn il-Madonna tal-Karmelu fil-Belt Valletta tmur lura 450 sena. Din is-sena ma setgħetx issir il-festa sħiħa iżda kien organizzat il-pellegrinaġġ li lanqas falla li jsir fi żmien il-gwerra. Wara t-talb tal-għasar u l-quddiesa konċelebrata mill-Arċisqof Charles Scicluna, rappreżentanti tal-komunità nisranija fil-Belt ingħaqdu biex jitolbu flimkien ħalli jirringrazzjaw lil Madonna għall-protezzjoni li tat lill-gżejjer Maltin. L-Għaqda Festa Madonna tal-Karmelu li normalment tieħu ħsieb l-organizzazzjoni tal-festa esterna din is-sena tat daqqa t'id biex ikun organizzat il-pellegrinaġġ. "Din is-sena ovvjament il-festa esterna ma saritx però l-għaqda Festa Madonna tal-Karmnu xorta tat is-sehem tagħha b'xi armar fil-Belt Valletta anke jekk b'mod ridott biex illejla meta l-Madonna toħroġ iddur mat-toroq tal-Belt Valletta, il-Belt tkun armata kif inhu xieraq għal din l-okkażjoni. Il-festa tal-Madonna tal-Karmnu ssir fil-ġurnata liturġika tagħha bid-devozzjoni Karmelitana tmur lura 800 sena qabel Kristu. Patri Alex Screrri O.Carm qal "id-devozzjoni karmelitana bdiet proprju mill-art imqaddsa fil-muntajna tal-Karmelu fejn kien jgħix 800 qabel kristu l-profeta Elia. Hawnhekk fis-seklu 13 nġabru xi eremiti fuq l-għolja tal-Karmelu fil-Palestina u ddedikaw ħajjithom kollha għat-talb, għall-kontemplazzjoni u anke għall-penitenza. Xi ħaġa kurjuża dak iż-żmien tal-fewdaliżmu kif tgħidlna l-istorja wkoll bnew kappella f'nofs il-kmamar fejn kienu jgħixu huma u l-kappella ddedikawha lil Madonna." Patri Scerri qal li l-eremiti tkeċċew mill-għolja tal-Karmelu biex fl-1418 daħlu fl-Ewropa u anke ġew Malta. Qal li fl-1570 bdiet tinxtered id-devozzjoni Karmelitana mis-santwarju fil-Belt Valletta. Wara 450 sena din id-devozzjoni għadha ħajja speċjlament lejn it-titular fejn ix-xbieha tal-Madonna kienet inkurunata fl-1881.